Sluttrapport

Norsk PEFC Skogstandard - utvikling av kurs- og veiledningsmateriell med tilrettelegging på digitale medier

## Gjennomføring og ressursbruk

Prosjektet er avsluttet, ett år etter opprinnelig plan.

Arbeidet med kursheftet og nettkurset har vært mer arbeidskrevende i tid enn forutsatt. Derfor har vi ikke evnet å ferdigstille mer enn en film, men har en del råopptak som er tenkt brukt til å ferdigstille flere i løpet av 2018, men med annen finansiering.

Rent kostnadsmessig har dette medført at Skogbrukets Kursinstitutt (Skogkurs) har brukt kr 99 882 mer enn budsjettert. Da har vi aktivert kostnadene ved trykkingen av heftet istedenfor å belaste prosjektet med det. Dette vil uansett generere inntekter til Skogkurs gjennom salg.

## Kursheftet

Kursheftet er på 76 sider inkludert omslaget. Det er benyttet 45 bilder og 8 illustrasjoner/skjermdump. Tekster utover sjølve kravpunkttekstene er forfattet av Svein Søgnen, Erling Bergsaker og Trygve Øvergård. Med tre forfattere blir korrekturen mer krevende for å samordne språket. Utover de tre har flere ved Skogbrukets Kursinstitutt lest språkkorrektur.

## Nettkurset

Nettkurset er laget ved Skogkurs på den digitale læringsplattformen Moodle. Det er lagt vekt på å gjøre den enkel å gjennomføre rent teknisk og pedagogisk, med stor bildebruk. Kurset er delt inn i tre deler som kursheftet, og deltakeren må gjennomføre del for del med besvarelse på oppgaver før man kan gå til neste del. Dette er gjort for å tvinge elevene gjennom hele stoffet. I tillegg får eleven tilsendt kurshefte og en kursinformasjon pr. post. Kurset avsluttes med en avslutningsoppgave på 6 spørsmål som blir evaluert og godkjent av Skogkurs før kursbevis utstedes.

I nettkurset er det brukt 68 bilder og 1 video med tema kantsone mot vann.

Nettkurset er tilgjengelig på PC, iPad og iPhone.

## Kostnader

Kostnadene fra Norges Skogeierforbund og Norskog er belastet prosjektet med kr 228 089. Dronefotograf for videoopptak med kr 6 250. Reisekostnader kr 14 970. Resten, kr 615604, er arbeid utført ved Skogkurs, administrasjon inkludert.

Verdiskapingsfondets andel på kr 515 000 vil være 59 % av totalkostnadene.

## Organisering

**Prosjektleder:** Trygve Øvergård, Skogkurs.

**Prosjektgruppe:**

* Svein Søgnen, Norges Skogeierforbund
* Erling Bergsaker, Norskog
* Thomas Husum, PEFC Norge
* Trygve Øvergård, Skogkurs

**Andre involverte medarbeidere ved Skogkurs:**

* Jon Eivind Vollen
* Nina Ree-Lindstad
* Anna Lena Albertsen

## Erfaringer

Nettkurset var oppe fra januar 2017, og kursheftet ferdig trykket april 2017. Utfra risikofaktorene som er beskrevet i søknaden, så er det siste avsnitt som ikke er nådd(sitat):

«Norges Skogeierforbund og Skogkurs har god erfaring med å lage veiledningsmateriale og kurshefter for tidligere versjoner av Norsk PEFC Skogstandard/Levende Skog standarden, og det er derfor liten risiko for at prosjektet ikke vil levere i tråd med de oppsatte målsetningene.

Skogkurs har i tillegg god kompetanse på digitale medier og det er liten risiko for at en digital tilgjengeliggjøring ikke skal bli gjennomført.

Størst risiko ligger det i å utvikle gode visualiseringer (bilder og filmer) som skal gjøres tilgjengelig digitalt. Avhengig av omfanget på hver film, legges det opp til å lage 3-5 filmer.»

Resten er i mål, men med større ressursbruk enn forutsatt. Dette har gått ut over antall ferdigstilte filmer.

Biri, 20. oktober 2017.